# Muistutuksen tekeminen kunnallisen varhaiskasvatuksen toiminnasta

Lapsella on oikeus turvalliseen ja laadukkaaseen varhaiskasvatukseen. Joskus kuitenkin huoltajilla herää varhaiskasvatusta koskevia kysymyksiä tai tyytymättömyyttä toimintaan. Näissä tilanteissa kannattaa asian selvittämiseksi olla **ensisijaisesti** yhteydessä henkilökuntaan tai tarvittaessa varhaiskasvatusyksikön esimieheen.

Jos asiat eivät omassa varhaiskasvatuspaikassa keskustellen selviä, huoltajien on mahdollista tehdä asiasta muistutus (Varhaiskasvatuslaki 54§) toiminnasta vastaavalle varhaiskasvatusyksikön esimiehelle tai varhaiskasvatuspäällikölle.

**Näin teet muistutuksen**

1. Asiakas laatii muistutuksen lomakkeella, joka löytyy <https://peda.net/orimattila/v/lomakkeita> Muistutuksen voi tehdä myös vapaamuotoisena kirjeenä.

2. Muistutuksessa kannattaa kertoa mahdollisimman yksityiskohtaisesti, mihin asiaan tai asioihin on tyytymätön. Muistutuksen tekemiseen ei ole säädetty määräaikaa, mutta se on hyvä tehdä mahdollisimman pian asioiden käsittelyn helpottamiseksi.

3. Muistutus osoitetaan Orimattilan kaupungin varhaiskasvatuspalveluille.

4. Asiakas palauttaa täytetyn lomakkeen osoitteeseen kirjaamo@orimattila.fi tai postitse Kirjaamo, Orimattilan kaupunki, PL 46, 16301 Orimattila. Mikäli muistutuksesta ilmenee arkaluonteisia asioita (esim. lapsen terveys-/tukitoimitietoja), emme suosittele sähköpostin käyttöä.

5. Muistutus käsitellään viimeistään kuukauden kuluessa muistutuksen tekemisestä, ellei kyseessä ole vakiintunut loma-aika, jolloin vastausaika saattaa olla pidempi. Mikäli asian selvittäminen vaatii pidemmän ajan, ilmoitetaan arvioitu käsittelyaika muistutuksen tekijälle.

Muistutukseen annetaan perusteltu vastaus, josta selviää, miten muistutusasiaa on selvitetty ja millaisiin jatkotoimiin muistutus on mahdollisesti johtanut. Mikäli et ole tyytyväinen saamaasi vastaukseen ole yhteydessä vastauksen lähettäjään.

**Mikäli muistutus koskee yksityistä varhaiskasvatusta, tulee muistutus tehdä ensisijaisesti muistutuksen kohteena olevan toimipaikan vastuuhenkilölle.**

Lisätietoa asiasta www.valvira.fi/sosiaalihuolto/varhaiskasvatus/tyytymattomyys-varhaiskasvatuspalvelun-turvallisuuteen-tai-laatuun